Youenn Gwernig

**Youenn Gwernig** (1925 e Skaer - 2006 e Douarnenez, *Yves Guernic* e marilh ar boblañs) a oa ur c'haner, ur barzh hag ur skrivagner e brezhoneg dreist-holl, met e saozneg hag e galleg e kane ivez.. Soner, produer skinwel ha kizeller eo bet ivez. E oberenn a zo awenet gant e yezh hag e vro a orin hag ar sevenadur stadunanat, peogwir en deus bevet e New York e-pad daouzek vloaz. 

## Buhezskrid
### Bugale ha stummerezh
Ganet e oa Youenn Gwernig d'ar 5 a viz Here 1925 e Skaer.

Deskiñ a reas kizellañ digant an tad Le Coz, un artizan ebenour e Skaer. Deskiñ a ra ar binioù-bras.

### Red-micher
Er bloavezhioù 1950 e reas anaoudegezh gant Glenmor. Hennezh en doa gourdonet anezhañ en e strollad bihan « Breizh a Gan » neuze. Ar c'hentañ strollad arvestoù e brezhoneg goude ar brezel e oa. Gantañ e voe savet Genovefa, un opera e brezhonegdigomprenus.

Divroañ a reas da New York gant e wreg hag o div verc'h, Annaig ha Gwenola, e 1957. Chom a rejont daouzek vloaz eno, ha tapout a rejont ar geodedourelezh stadunanat. Dont a reas Youenn Gwernig da vezañ mignon gant ar skrivagner Jack Kerouac, penn bras ar *[[Beat Generation]]*.

E 1969 en em stalias e Lokmaria-Berrien. Labourat a reas gant Patrick Ewen ha Gérard Delahaye. E 1972 e embannas un dastumad barzhonegoù anvet *An Toull en nor*.

E 1974 e enrollas un albom kentañ, *Distro ar Gelted*. Klask a rae kaout ur vreizhadelezh nevez, digor penn-da-benn d'ar bed. E 1976 e enrollas e eil albom, *E-kreiz an noz*. E 1982 e embannas *La Grande Tribu*, danevell war e vuhez er Stadoù-Unanet.

Pa zistroas da Vreizh e krouas ar gevredigezh Radio télé Brezhoneg, evit difenn plas ar brezhoneg er mediaoù. Etre 1983 ha 1989 e oa e karg eus ar programmoù brezhonek war FR3. E 1990 e teuas er-maez an albom *Emañ ar bed va iliz*.

Gounezet en deus Priz Langleiz e 1996 evit hollad e varzhonegoù. Mervel a reas Youenn Gwernig d'an 29 a viz Eost 2006 e Douarnenez, d'an oad a 80 vloaz.

## Enor
Bet eo bet kentañ prezidant Festival al levrioù e Breizh e 1990 e Karaez hag enoret e voe gant un diskouezadeg e 2014.


Youenn Gwernig05.JPG|Youenn Gwernig e Plouvorn (Bro-Leon) e 1982


### Tro-dro da Youenn Gwernig

## Pladennoù
**Distro ar Gelted*, LP, 1974
**E-kreiz an noz*, LP, 1975
**Private people*
**Emañ ar bed va iliz* (CD, 1990)
**Foeter Bro / Just a traveller / Compagnon de route* (CD, 1993)

## Levrioù
**An toull en nor* (divyezhek brezhoneg-galleg), 1972
**An diri dir* (teiryezhek brezhoneg-galleg-saozneg), 1976
**La grande tribu* (romant, galleg), Grasset, 1982
**Un dornad plu* (divyezhek brezhoneg-saozneg), Al Liamm, 1997 (Priz Langleiz)
**Appelez-moi Ange* (romant, galleg), Blanc Silex, 2002
* *Kleier an trec'h*, dastumadenn danevelloù skrivet etre 1964 ha 1968 ha bet embannet barzh kelaouennoù *Preder* hag *Al Liamm*, embannadurioù *Al Liamm*, 2015.

## A bep seurt
* E anv zo bet roet da greizenn sevenadurel Skaer (*Egorenn Youenn Gwernig*) e 2007.
* E anv zo bet roet d'ur vediaoueg e Pont-ar-Veuzenn-Kimerc'h d'an 9 a viz C'hwevrer 2013
* Un diskouezadeg gouestlet da Youenn Gwernig a oa bet e-kerzh Festival al levrioù e Breizh e mediaoueg Karaez, anvet *Ur pennad hent gant Youenn*, etre an 23 a viz Here hag ar 7 a viz Du 2014

## Liammoù diavaez
* ''Frond ar foenn''

## Notennoù ha daveennoù